ת.ד. 16519 	 ירושלים	    91164 
           טל:02-6446776   פקס:  02-6446833  
P.O. Box 16519   Jerusalem 91164
Tel: 02-6446776   Fax: 02-6446833
E-mail:   info@imw.org.il

הזכות לא לדעת
"מבט לחדשות" בערוץ הראשון - מעקב ומחקר 
פברואר - דצמבר 2007

מאת: אמנון ליכטנשטיין
עריכה: נילי בן גיגי-וולף

 
ערוץ 1  "מבט לחדשות" : זכות הציבור לא לדעת
 
תקציר
בחודשים פברואר עד דצמבר 2007 עקב חבר "האגודה לזכות הציבור לדעת" , אמנון ליכטנשטיין,  אחר תכניה של מהדורת החדשות 
המרכזית של הערוץ הראשון- "מבט".
המעקב העלה כי לעתים לא נכללו במהדורה ידיעות חשובות בעניינים מדיניים וביטחוניים, אשר דווחו בפרוט באתרי חדשות מקוונים, בעיתונות היומית ובחדשות רשת ב' של  "קול ישראל".
בין הנושאים שלא דווחו: ירי קסאם, מימון שכרם של  מחבלי חמא"ס ע"י כספים שהעבירה ישראל לרשות הפלסטינאית, התבטאויות קיצוניות של ראשי הרשות הפלסטינית, שסתרו הצהרות ראש הממשלה בדבר מתינותם, ועוד.
בחינת המכנה המשותף לידיעות שלא שודרו מעלה חשש כי העלמתן  מידיעת הציבור בשידורי ערוץ-1, נועדה לחפות על מחדלי השלטון הנוכחי.
במהלך תקופת המחקר, הוגשה תלונה על כל אי דיווח. תלונות אלו נדחו בקש, עד אשר הממונה על קבילות הציבור הודיע כי אין בכוונתו להשיב עוד על תלונות אלו בנימוק שהן "קנטרניות וטורדניות".
"האגודה לזכות הציבור לדעת" רואה בחומרה העלמות מידע אלו דווקא בערוץ שידור ממלכתי, הפועל ע"פ חוק רשות השידור- תשכ"ה  1965, וממומן בכספי הציבור .
לא פחות חמורה העובדה שהממונה על קבילות הציבור רואה בתלונות על העלמות המידע, ביטוי לקנטרנות  ולטורדניות.
להלן הדוח המלא. 

הקדמה
"מבט לחדשות" הינה מהדורת החדשות העיקרית של ערוץ 1, מיום הקמתה של הטלביזיה הישראלית.
סעיף 4 בחוק רשות השידור תשכ"ה -  1965 קובע:  "הרשות תבטיח כי בשידורים יינתן מקום לביטוי מתאים של השקפות ודעות שונות הרווחות הציבור, ותשודר אינפורמציה מהימנה".

מעקב שנעשה אחר שידורי "מבט", העלה כי לעתים לא נכללו במהדורה ידיעות חשובות בעניינים מדיניים וביטחוניים, אשר דווחו בפרוט על ידי גורמי תקשורת אחרים, כגון אתרי חדשות מקוונים, עיתונות יומית ואף בחדשות רשת ב' של "קול ישראל".
דו"ח המעקב מציג דוגמאות מובהקות לידיעות כנ"ל שלא שודרו, מבהיר את חשיבותן ומשמעותן, ובוחן אם קיים מכנה משותף ביניהן.
כמו כן, מוצגות בדוח תשובותיו של הממונה על קבילות הציבור ברשות השידור, על התלונות שנשלחו אליו.
 
רקע
הממצאים במחקר הזה לצערנו אינם ראשונים מסוגם. כבר ב- 2006 פרסמה האגודה דוח שהצביע על ממצאים חמורים בנושא אי דיווח על ירי של טילי  קסאם במהדורת מבט.
על פי סיכום הנתונים מאותו דוח, ערוץ 1 העלים מצופיו מידע על ירי של 91% (תשעים ואחד אחוזים!) – מטילי הקסאם שנורו על צפון הנגב בתקופה שבין ה- 12 בפברואר 2006 ובין 11 במארס 2006.
יש להדגיש כי העלמת מידע זה נעשתה זמן קצר לפני הבחירות לכנסת הנוכחית.
יש לציין כי מצב הביטחון במערב הנגב, לאחר ההתנתקות, היה אחד הנושאים העיקריים במערכת הבחירות.

אין להניח כי אדם אחד הופקד על עריכתן של 24 מהדורות "מבט", בימים שבהם נורו טילי  קסאם לעבר ישראל,  בין 12 בפברואר 2006 ובין 11 במארס 2006. לפיכך ,אין כאן מקום לטענה של תקלה, כשל מקצועי אישי, או טעות בשקול דעת של יחיד. 
על כן יהיה זה סביר להניח כי אי שידור המידע על ירי הטילים לא נעשה באקראי.
להלן דוגמאות מתוך ממצאי המחקר מ- 2006:
תאריך	מס' נפילות הקסאמים שלא שודרו	אבל היה זמן לדווח על	
23/2/06	5 טילים 	כל השערים שהובקעו במשחק הכדורגל בין הקבוצות צ'לסי וברצלונה. (כתבה מצולמת)	
2/3/06	5 טילים 	*הגעת עובדים קוריאנים לבושים בפיג'מות אל מקום עבודתם, 
*היערכות מפלגות לקראת תשדירי הבחירות 
*קונצרט של מוסיקה קלאסית שנוגן בידי רביעית צעירים. (כתבות מצולמות)	
5/3/07	6 טילים 	*פסטיבל לריקודי טנגו בארגנטינה, (2 כתבות מצולמות)
*ההכנות לחלוקת פרס האוסקר 
*הערכות המפלגות לקראת תשדירי הבחירות. (כתבות מצולמות)	

ב-28 הימים שבין 12 בפברואר 2006 ובין 11 במארס 2006 נורו, לפחות, 67 טילי קסאם מחבל עזה לתחום ישראל. הטילים נורו ב-24 ימים בפרק הזמן הנ"ל. בממוצע נורו, אפוא, כ-2.8 טילים בכל יום. 
המידע מבוסס על דיווחיהם היומיים של ,לפחות 2 מאתרי החדשות המקוונים של "הארץ", "מעריב", "ידיעות אחרונות"  ו"ערוץ-7", ועל פי מהדורות החדשות של רשת ב' ב"קול ישראל". בכל מקרה שבו הייתה  אי התאמה בין מקורות המידע הללו, באשר למס' הטילים שנורו ביום מסוים, נקבעו הנתונים הללו ע"פ מס' הטילים הקטן ביותר שצוין בדיווחים.
63 מן הטילים הללו נורו משעות הבקר ועד שעות הערב המוקדמות. לפיכך, לא היה קושי לכלול את הדיווחים על אירועי ירי אלו במהדורת "מבט" היומית. 
אולם, בפועל, רק ב-2 מהדורות "מבט" בתקופה הנ"ל, דווח על ירי טילים. דיווחי "מבט" הללו מסרו רק על 4 טילים שנורו מתוך ה- 63 (שהם רק 6% מכלל הטילים שנורו בפרק הזמן שנבדק). 
4 טילים אחרים נורו לאחר "סגירתה" של מהדורת "מבט", ב- 3  אירועי ירי נפרדים. אולם מתוכם רק על אירוע אחד מהנ"ל, שבו נורו 2 טילים, דווח בו ביום במהדורת החדשות המשנית, "מהיום למחר".
בסך הכל דיווח ערוץ-1, באמצעות שתיים ממהדורות החדשות שלו, ( "מבט" ו"מהיום למחר"), על ירי של 6 טילי קסאם, שהם כ-9% ( תשעה אחוזים) בלבד! - מכלל 67 הטילים שנורו לעברנו מחבל עזה ב-28 הימים שנבדקו. 
מכך עולה כי ערוץ 1 העלים מצופיו מידע על ירי של 91% מטילי הקסאם שנורו על צפון הנגב בתקופה שנבדקה.
מבין הטילים שנורו עד לשעת "סגירתה" של מהדורת  "מבט", היה שיעור ההעלמה של כ-94% מכל הטילים שנורו בפרק הזמן הזה .

סיכום נתוני מעקב על אי דיווח מידע במהדורת "מבט"  בחודשים יולי -  דצמבר 2007
תאריך	לא דווח על	אבל היה זמן ל-	תגובת הממונה	
16.7.07	מחדל במיגון העורף מפני התקפת אב"כ	*הצגת שחקני השש בש של נבחרת ישראל
*תשר שקבלה מלצרית בארה"ב
*השערים שהובקעו במשחק הכדורגל בדרום אמריקה. 	"לתלונתך אין הצדקה. הידיעה בדבר מחדלי המיגון של העורף היא כבר נחלת הכלל בישראל..	
30.7.07	תמיכתה של ממשלת הרש"פ בהמשך המאבק המזוין בישראל		"המצע של הרש"פ הוא מסמך רשמי מחייב ולכן העובדה שלא הוזכרה בו התנגדות מזוינת היא בבחינת חדשות חשובות, הצהרתו של פיאד בע"פ אין בה אותה מידה של חשיבות.."	
8.8.07	מימון שכרם של מחבלי החמא"ס בידי הרש"פ	*מכירת כריש בבלגיה
*הכנות לאולימפיאדת פקין
*רעש אדמה באינדונזיה	"תלונות על אי שידור ידיעה כלשהי לא אטפל, אלא אם מדובר בנושא עקרוני של העלמת מידע שיטתית"	
10.9.07	התפטרותם של ראשי המועצה לביטחון לאומי		"הידיעה שודרה במהדורות החדשות הקצרות,עורכת מבט לא מצאה לנכון לחזור לידיעה זו בעיקר בשל העובדה שלא היה בידיה מידע חדש"..	
11.10.07	דרישת הרש"פ לריבונות על הכותל המערבי	כתבה ארוכה על יום הספורט לעובדי רשות השידור	מסרב מעתה והלאה להשיב על שאלות בדבר מה שלא שודר.	
22.10.07	ירי של טילי קסאם	הדיסק של פול מקרטני בחנויות	כנ"ל	
8.11.07	העלמת מידע על זהות המטרות של ערפאת ושל יורשו במו"מ עם ישראל	* הניתוח לילדה עם 4 רגלים ו-4 ידיים עבר בהצלחה.  
* פסטיבל ענף הזית- החל מסיק הזיתים	כנ"ל	
9.11.07	מימון שכרם של מחבלי חמא"ס בעזה בידי הרש"פ	עליה בכ- 30% בביקוש לתוצרת האורגנית.	כנ"ל	
12.11.07	סירובה של הרש"פ להכיר בישראל כבמדינה יהודית-ס.עריקאת		כנ"ל	
14.11.07	סירוב הרש"פ להכיר בישראל כמדינה יהודית- ס.פיאד	* חגיגות הבוז'ולה * שביתת התחבורה הציבורית בפריס 	כנ"ל	
17.11.07	ירי של טילי קאסם		כנ"ל	
2.12.07	שוטרי הרשות הפלסטינאית הם האחראים לרציחתו של מתיישב	איחודה של להקת ה"ספייס גירלס"  	כנ"ל	

1). אי דיווח על ירי קסאם
ב-12 בפברואר 2007, בשעות הבקר והצהריים,  נורו מחבל עזה 8 טילי  קסאם לעבר ישראל. 6 מהם נפלו בתחום ישראל. הידיעה לא שודרה ב"מבט". אין להניח כי המידע הנ"ל לא שודר בגלל חוסר בזמן שידור, משום שהעורך ייחד זמן רב, יחסית, כ-8 דקות, לכתבות מצולמות בעניינים האלה:
א.הכנות לקראת" יום האהבה".
ב.נסיעת בכורה של רכב  שטח מסוג מסוים  בכביש (ולא בדרך עפר).
ג.תחפושות לפורים.
ד.התחרות השנתית של  הזמר האמריקני.

תגובת הממונה על קבילות הציבור ברשות השידור- "למערכת "מבט" אין מדיניות של הצנעת ירי טילי קסאם. אדרבא, בד"כ אנו מדווחים על כך בהרחבה..."

2. אי דיווח על  מחדל במיגון העורף מפני התקפת אב"כ
ב-16 ביולי 2007 פרסמה ועדת משנה של ועדת החוץ והביטחון של הכנסת את מסקנותיה מבדיקת מוכנותו של העורף לקדם את פניה של  התקפת אב"כ על ישראל.  ועדת המשנה קבעה כי רמת מוכנותו של העורף  היא בשפל שלא היה כמוהו. 
לדעתה,היו לכך 2 סיבות : איסופן של מסכות האב"כ בעבר מידי האזרחים כדי להחזירן לכשירות, ואי יכולתו של צה"ל כיום לקיים את התחייבותו מהעבר  לנפק לאזרחים בעת הצורך את המסכות המשופצות. למרות חומרתן של המסקנות הללו, שהתקבלו בדיון מעמיק, הרחק מעין הזרקורים, כשנה לאחר מלחמת לבנון השנייה, לא נכללה הידיעה ב"מבט". 
הבדיקה העלתה כי לא מחסור בזמן הוא שגרם להעלמתה של הידיעה הנ"ל מידיעת הציבור. אדרבא, העורך מצא לנכון לייחד, לפחות 9 (תשע!) דקות שידור תמימות לעניינים האלה:
א. הצגתם לציבור של שחקני נבחרת ישראל בשש- בש. (כ-3 דקות, ללא הקדימון).
ב. התשר הגדול שקבלה מלצרית  בארה"ב (כ-2 דקות, ללא הקדימון).
ג. השערים שהובקעו במשחק הגמר בכדורגל באליפות דרום אמריקה. (כ-2 דקות).
ד. המטבע הישראלי של 5 האגורות, שעתיד בקרוב לצאת מן המחזור. (כ-2 דקות).

תגובת הממונה על קבילות הציבור ברשות השידור-
"...לתלונתך אין הצדקה. הידיעה בדבר מחדלי המיגון של העורף היא כבר נחלת הכלל בישראל...
בשיקוליו של עורך חדשות...יש צורך בשקלול בין שני סולמות עיקריים- סולם "החשיבות" וסולם "העניין", כשעל שניהם מטיל את משקלו סולם "חדשנות". לשקלול בין שלושת הגורמים האלה אין, ולא יכול להיות, מדד אחד מדויק ואחיד...אם תזכור אמת יסודית זו, דומני שחלק גדול מאד מטענותיך- קושיותיך.. יתבטלו".
מאז הקמתה לא הותקפה ישראל בהתקפת אב"כ. למסקנותיה של ועדת המשנה אין שום קשר להפגזת העורף בטילים נושאי ראש נפץ רגיל במלחמת לבנון השנייה. לפיכך, לטענתו של הממונה אין שחר. אולם, גם ע"פ שיטתו של הממונה, אם מחדלי הגנה על העורף היו  ידועים לכל, מדוע דיווח ערוץ- 1 לציבור על הדו"ח של מבקר המדינה בעניין זה? כידוע, התפרסם הדו"ח הנ"ל כשנה לאחר פרוץ המלחמה ההיא, והוא לא חידש דבר. האומנם החדשנות שבמידע על התשר למלצרית אמריקנית ועל נבחרת ישראל בשש-בש, חשובה יותר לצופה הישראלי, מאשר ההגנה על העורף?

3. אי דיווח על  תמיכתה של ממשלת  הרש"פ בהמשך המאבק המזוין בישראל
בסוף חודש יולי 2007 התבשרנו ב"מבט" כי לראשונה, המילה מקאוומה, (התנגדות מזוינת), אינה מוזכרת במצעה של ממשלת הרש"פ, שמינה מחמוד עבאס, ובראשה תומכו, סלאם  פיאד. פרשן "מבט" לענייני ערביים ומנחה המהדורה הפליגו בשבחו של הצעד הזה וראו בו סימן המבשר שלום, - תוצאה  של מחוות ישראל לרש"פ.
אולם, כעבור ימים אחדים, ב-30 ביולי 2007, הצהיר ראש ממשלת הרש"פ, פיאד, בועידת שרי החוץ של "הליגה הערבית", כי הרש"פ לא ויתרה על זכותה ל"התנגדות מזוינת". לדבריו, זכות זו שמורה ל"עם, הפלסטיני", בשל היותו נכבש.
במהדורת "מבט" לא שודרה הידיעה על הצהרת פיאד. 

תגובת הממונה על קבילות הציבור ברשות השידור- "המצע של ממשלת הרש"פ הוא מסמך רשמי מחייב- ולכן, העובדה שלא הוזכרה בו ההתנגדות המזוינת, היא בבחינת חדשות חשובות...הצהרתו של פיאד בע"פ - אין בה אותה מידה של חשיבות ולכן נדחקה הידיעה בפני חדשות אחרות."

מר פיאד הוא ראש ממשלת הרשות הפלסטינית. התכחשותו הפומבית והבוטה של מר פיאד למצע ממשלתו, ושתיקתו של יו"ר הרש"פ, הממונה עליו, לאחר ההתכחשות, חשובות לא פחות, לעניות דעתנו, ממצע ממשלתו. מן הראוי שגם צופי "מבט" ידעו על כך.

4. אי דיווח על מימון  שכרם של מחבלי חמא"ס בידי הרש"פ
ב- 8 באוגוסט 2007 נודע כי ממשלת הרש"פ, הכפופה למחמוד עבאס, מימנה את תשלום שכרם של מחבלי החמא"ס ,הנמנים עם "הכוח הביצועי" של הארגון בחבל עזה, בסתירה להתחייבותה להחרים את הארגון הזה. ע"פ ידיעה זו, שילמה ממשלת פיאד את משכורתם של המחבלים הללו עבור 12 החדשים שחלפו מיוני 2006 ועד יוני 2007, בגין "שרותם  הצבאי",דהיינו, בגין תכנון, הכנה ובצוע פיגועים נגד ישראל. 
מקור המימון למשכורות הללו היה כסף שהעבירה ממשלת ישראל לרש"פ "בתנאי שלא ישמש את מחבלי החמא"ס. בדיעבד, הסבירה ממשלת פיאד כי התשלומים הללו נעשו בגלל "טעות במחשב". (אולם כעבור זמן קצר היא חזרה בה מן הטיעון הזה). ערוץ-1 העלים את המידע הזה מצופיו.

גם במקרה זה לא קיים תרוץ של מחסור בזמן שידור כהסבר אפשרי לאי הכללתה של הידיעה הזו ב"מבט". במהדורה שודרו בין השאר גם הכתבות הללו:
א).מכירת כריש בבלגיה.
ב).הכנות לאולימפיאדת פקין, שצפויה להיפתח בדיוק  בעוד שנה.
ג).רעש אדמה באינדונזיה.

תגובת הממונה על קבילות הציבור ברשות השידור-
"תלונות בדבר ידיעות ששודרו, אברר ברצון. תלונות על אי שידור ידיעה כלשהי לא אטפל, אלא אם מדובר בנושא עקרוני של העלמת מידע שיטתית.
רשימת הידיעות שכן שודרו, ולדעתך אינן חשובות, מיותרת לחלוטין ומוכיחה את חוסר הבנתך בתפקיד העורך. עליו ליצור מוצר שיש בו מגוון  של נושאים שמעניינים אוכלוסיות שונות, ולעתים מנוגדות.....אין טעם שתבזבז את זמני בקושיות מדוע ידיעה מסוימת לא שודרה. הסיבות לאי שידור יכולות להיות, החל מחוסר עניין, והמשך בסיבות טכניות שונות".

לדעתנו, אין להמעיט בחשיבות הידיעה על מימון שכרם של מחבלי חמא"ס  ע"י ממשלת פיאד, בכספים שהעבירה לה ממשלת ישראל. מידע זה נוגע לכלל אזרחי ישראל, ובפרט לתושבי הנגב המערבי ולחיילי צה"ל. היא גם ממחישה היטב כיצד ממשלת הרש"פ מקיימת את התחייבויותיה כלפי ישראל, ואת תפקודה של ממשלת אולמרט. 
יצוין כי זו הפעם השנייה בחודשים האחרונים שכספים שהעבירה ממשלת אולמרט, נמסרו ע"י אבו-מאזן  לחמאס, למרות הצהרותיו של ראש ממשלת ישראל כי בידיו "ערבויות מוצקות" שדבר  זה לא יקרה.
האם המידע הזה הוא "חסר עניין", ואילו המידע על מכירת כריש בבלגיה הוא מרתק ובעל חשיבות עליונה?

5. אי דיווח על התפטרותם של ראשי המל"ל
ב-10 בספטמבר 2007 נודע על התפטרותם של ראש "המועצה לביטחון לאומי" (מל"ל), סגנו, וראש המטה ללוחמה בטרור. הידיעה על כך לא שודרה ב"מבט"- מהדורת החדשות העיקרית של ערוץ-1.
לעומת זאת העדיפה מערכת "מבט" לייחד 4 דקות שידור תמימות, עשירית מזמנה של כל המהדורה, בכתבה מצולמת שעסקה בהבדל בין ה"געפילטע פיש" וה"חריימה".

תגובת הממונה על קבילות הציבור ברשות השידור-
"הידיעה שודרה במהדורות (החדשות) הקצרות. עורכת "מבט" לא מצאה לנכון לחזור עליה, בעיקר בשל העובדה שלא היה בידיה מידע חדש, מעבר לזה שכבר שודר.....איני מתכוון להפוך את  תשובותיי לתלונותיך לשיעור בהתכתבות באשר לשיקולים הנדרשים מעריכת מהדורת חדשות, והצורך לגוון ולאזן בין "קל" ל"כבד".
התפטרותם של ראשי המועצה לביטחון לאומי, מעידה על משבר במנגנון קבלת ההחלטות במשרד ראש הממשלה בשעה קשה לישראל. ניתן להניח כי היא נגרמה בגלל חילוקי דעות קשים בינם ובין הדרג המדיני הבכיר הממונה עליהם, קרי ראש הממשלה. 
ראוי לציין כי לאחרונה המליצו (בנפרד), חברי ועדת וינוגרד, מבקר המדינה ורא"ל (מיל') שחק, לחזק את המל"ל - לקח ממלחמת לבנון השנייה.  
על עיתוי ההתפטרות אין צורך להכביר במלים: מרוץ החימוש הגרעיני של איראן, התעצמות חיזבאללה  וחמא"ס, פעולות הטרור הנמשכות מחבל עזה, המתיחות הפנימית בלבנון והמתח בגבול עם סוריה . 
סביר להניח כי שום ערוץ טלביזיה בארה"ב לא היה מעלה בדעתו להימנע מלדווח לצופיו, במהדורת החדשות העיקרית שלו, על התפטרות היועץ לביטחון לאומי של הנשיא האמריקני.

6. אי דיווח על דרישת הרש"פ לריבונות על  "הכותל המערבי"
ביום 11.10.07 הצהיר עדנאן אל חסייני, יועצו של יו"ר הרש"פ ומנכ"ל ה"וקף" בי-ם לשעבר, כי הרש"פ לא תוותר על שליטתה ב"כותל המערבי". הידיעה לא שודרה ב"מבט" וגם לא במהדורות החדשות הקצרות, ב"מבזק " בשעה 20:00, ובמהדורת החדשות של  "היום בחדשות" בשעה  19:00. עם זאת, היא שובצה בכתובית, אחת מני רבות, שריצדו לעיני הצופים להרף עין, לאחר חדשות 19:00. 
גם במקרה זה, לא היה מחסור בזמן שידור במסגרת "מבט". לראיה במהלך המהדורה הנ"ל שודרה במשך דקות אחדות כתבה על יום ספורט של עובדי רשות השידור.

תגובת הממונה על קבילות הציבור ברשות השידור-
אין בדעתי להשיב יותר על שאלות בדבר מה שלא שודר. בעתיד אתה מוזמן לפנות רק בקשר למה שכן שודר. עפ"י כללי רשות השידור: סעיף 5 סעיף קטן 2 - קובע ש"רשאי הממונה שלא לעסוק או לברר תלונה שהוא סבור שהיא קנטרנית או טורדנית".
הפניות בעניין מדוע ידיעה מסוימת לא שודרה בתוכנית מסוימת - כי בהחלט ייתכן ששודרה בתוכנית אחרת - הן לעיתים קרובות מהסוג הכלול בקטגוריה של "קנטרנית או טורדנית" - ומסיבה זו אין בדעתי לטפל בהן אלא במקרים יוצאי דופן.
עד לכתיבת שורות אלו, לא השיב הממונה על בקשה לציין באילו תוכניות אחרות של ערוץ-1 הוזכרו הידיעות שלא נכללו ב"מבט".

7. אי דיווח נוסף על ירי של טילי קסאם
ביום 22.10.07 ירו מחבלים 10 טילי קסאם מחבל עזה אל שדרות, הנגב המערבי והאזור שמדרום לאשקלון. 6 מן הטילים הללו נורו בשעות הבקר ולפנה"צ, ו-  4 נוספים סמוך לשעה 20:00. ערוץ-2, שהחל את מהדורת החדשות שלו בשעה 20:00, דיווח במהלכה על פגיעתם של כל הטילים הללו בשטחנו. לעומתו, ערוץ-1 לא דיווח כלל לצופיו על ירי הטילים הללו, אפילו לא על אלה שנורו לפנה"צ, אע"פ שמהדורת החדשות שלו החלה בשעה 21:00.

אמנם ירי הטילים אל הנגב המערבי היה לשגרה כבר שנים אחדות. אולם, מטח של 10 טילים ביום אחד, היה בהחלט אירוע חריג בשבועות שקדמו לירי זה.
תגובת הממונה על קבילות הציבור ברשות השידור- אין תגובה

8. העלמת מידע על זהות המטרות של ערפאת ושל יורשו במו"מ עם ישראל
ביום 8 בנובמבר 2007, בשעות הצהריים, הצהיר ברמאללה ראש לשכתו של יו"ר הרש"פ, רפיק אל חסייני, בין היתר, כי מטרותיו של היו"ר במו"מ עם ישראל, זהות לאלו של קודמו, יאסר ערפאת .לדבריו, בין השניים קיימים רק חילוקי דעות טקטיים בעניין המגעים עם ישראל. עוד אמר כי הפלסטינים חותרים לקבל מישראל את המרב , בלא לוותר אפילו כזית על אחת מדרישותיהם.
למרות חשיבותה, לא נמצא מקום לידיעה הנ"ל באף אחת ממהדורות החדשות של ערוץ-1, "היום החדשות" בשעה 19:00, "מבזק" בשעה 20:00 , "מבט" בשעה 21:00, וגם לא בכתוביות המלוות דרך קבע את 2 המהדורות המוקדמות.
לידיעה הנ"ל יש חשיבות במיוחד לאור עיתוייה - זמן קצר לפני  "מפגש" אנאפוליס. 

9. אי דיווח נוסף על מימון שכרם של מחבלי חמא"ס בעזה בידי הרשות הפלסטינית
ביום 09.11.07 דווחה רשת ב' של "קול ישראל" פעמים אחדות כי הרש"פ מימנה לאחרונה בסכום כסף גדול את שכרם של מחבלי חמא"ס בחבל עזה, המשרתים במנגנוני הממשל שם.
מצפייה במוצ"ש בשידור חוזר של התוכנית "יומן" ושל התוכנית "רואים עולם" התברר כי הידיעה לא שודרה בערוץ- 1.
יצוין כי זו הפעם השלישית בחודשים האחרונים שממשלת הרש"פ  מממנת את שכרם של מחבלי חמא"ס , גם בכספים שקיבלה מישראל. אולם לצופים של המהדורות המרכזיות בערוץ הראשון לא נמסר על כך מידע אף לא פעם אחת.

10. אי דיווח על סירוב הרש"פ להכיר בישראל כבמדינה יהודית- ס.עריקאת
ביום 12/11/07 בצהריים הצהיר הממונה על המו"מ עם ישראל ברש"פ, סאא'ב עריקאת, כי ממשלתו מסרבת להכיר בישראל כבמדינתו של העם היהודי. הידיעה לא שודרה ב"מבט".
בתשובתו קבע הממונה על תלונות הציבור כי "אין  בדעתו עוד להשיב על מה שלא שודר".

11. אי דיווח נוסף על סירוב הרש"פ להכיר בישראל כבמדינה יהודית- ס.פיאד
ביום 14/11/07 הצהיר ראש ממשלת הרש"פ, סלים פיאד, כי ממשלתו לא תכיר בישראל כבמדינתו של העם היהודי.
הידיעה לא שודרה ב"מבט". יצוין כי פיאד לא היה מעולם חבר בארגון טרור וכי הוא נחשב המתון שבמנהיגי הפלסטינים גם בעיני ארה"ב וגם בעיניה של ממשלת ישראל.

12. אי דיווח נוסף על ירי קסאם
בליל שבת, 17/11/07, בשעה 01:30 נורו 3 טילי קסאם מחבל עזה. אחד מהם פגע פגיעה ישירה ברחוב בשדרות. בגלל הפיצוץ לקו תושבים אחדים
בחרדה, 5 מכוניות הוצתו ובתים ניזוקו מרסיסים. למרות הפגיעה בנפש וברכוש, בעיבורה של העיר, לא שודרה הידיעה במהדורת החדשות העיקרית במוצ"ש, במסגרת התוכנית "רואים עולם".

13. אי דיווח על שוטרי רש"פ / אבו-מאזן שרצחו ישראלי
ב- 02/12/07, לקראת חצות הלילה, הותר לפרסם שצה"ל עצר 2 שוטרי רש"פ, מנאמניו של אבו-מאזן, שרצחו שבועיים קודם לכן מתיישב ישראלי בשומרון. מחבל אחר נעצר אח"כ בידי  הרש"פ, כדי להגן עליו מפני מעצרו בידי ישראל, בגלל מעורבותו ברצח.
בחקירתם בשב"כ הסגירו השניים את כלי הנשק שבאמצעותם בצעו את הרצח. התברר כי היו אלה כלי נשק שישראל ספקה לרש"פ, כדי לחזק את משטרו של אבו-מאזן ב"מאבקו" בטרור הפלסטיני.
ידיעה זאת לא שודרה ב"מבט", אולם היה די זמן וחשיבות לדווח באותה מהדורה על איחוד של להקת ה"ספייס גירלס".

סיכום
נציב קבילות הציבור ברשות השידור אינו חולק על העובדות שצוינו בדו"ח זה, בדבר אי הכללתן של הידיעות הללו ב"מבט". 
כמו כן, דוח זה אינו מתיימר לומר כי כלל בסקירתו את כל הידיעות החיוניות שנדחקו ממהדורת "מבט". 
עם זאת , גם מן הידיעות הנ"ל אפשר להצביע על מכנה משותף: כולן עוסקות בנושאים מדיניים וביטחוניים שונים, שבהם כשלה ממשלת אולמרט וקודמתה..  לנוכח רצף הידיעות שלא שודרו והעובדה כי רובן עוסקות באותן נושאים, קשה להימנע מן הרושם שבמחלקת החדשות של ערוץ-1 מנסים להעלים מידיעת הציבור את מחדלי השלטון בנושאים אלו. 

מן המקובלות היא שידיעות מסוימות אינן נכללות במהדורת החדשות מפני שידיעות אחרות דחקו אותן או מהסיבה הטכנית שאותם אירועים, אירעו במהלך המהדורה או לאחריה. אולם כפי העולה בבירור מן הממצאים בדוח זה, אין זה המקרה.
אכן עריכת חדשות אינה מדע מדויק. טבעי הוא כי יהיו חילוקי דעות באשר לתוכנה הראוי של מהדורת חדשות, בין עורכי חדשות ובינם לבין הצופים. 
אולם, אין להעלות על הדעת כי ידיעות בעלות חשיבות רבה לכל הציבור לא יכללו במהדורת החדשות, ואת מקומן יתפסו זוטות, שהדיווח עליהן גם ימשך דקות שידור רבות ומיותרות, כמתואר לעיל. 
איש גם אינו מטיל ספק במלחמת הקיום הנטושה בשנים האחרונות בין ערוץ-1 ובין הערוצים המסחריים. לפיכך, אפשר להבין את שילובן של זוטות  במהדורת החדשות העיקרית שלו, אך זאת בתנאי שהוא נעשה במשורה ולא על חשבון מקומן של ידיעות העוסקות בבעיות הקיום והביטחון של כולנו.
סעיף 4 בחוק רשות השידור- תשכ"ה  1965 קובע , בין היתר, ש"הרשות תבטיח כי בשידורים...תשודר אינפורמציה מהימנה ". 
אין ספק שגריעתו של המידע הנ"ל ממהדורות  "מבט", פגמה במהימנותה. 

יש לציין כי אפילו הממונה על הקבילות ברשות השידור, אשר סרב לטפל בתלונות על אי שידורן של  ידיעות, הואיל בטובו להסכים לבדוק תלונות "אם מדובר בנושא עקרוני של העלמת מידע שיטתית". עתה נותר, אפוא, לקבוע, במישור הציבורי ובמישור החוקי / משפטי, מהו נושא "עקרוני" של העלמת מידע כנ"ל, מהי "שיטתיות", האם בדוגמאות שתוארו לעיל, אכן יש העלמה שיטתית של נושא עקרוני, והאם במקרים הללו שידרה מחלקת החדשות של ערוץ-1 "אינפורמציה מהימנה", כפי שקבע חוק רשות השידור-תשכ"ה  1965.